ฐานะการเงินและผลการดำเนินงาน

งบการเงิน

สรุปรายงานการสอบบัญชีของผู้สอบบัญชี

บริษัทฯ ได้แต่งตั้ง นายรุทธ เชาวนะกวี ผู้สอบบัญชีรับอนุญาต เลขทะเบียน 3247 นายณรงค์
พันตาวงศ์ ผู้สอบบัญชีรับอนุญาต เลขทะเบียน 3315 และนางสายฝน อินทร์แก้ว ผู้สอบบัญชีรับอนุญาต
เลขทะเบียน 4434 บริษัท สำนักงาน เอินส์ท แอนด์ ยัง จำกัด
ให้เป็นผู้ตรวจสอบงบการเงินและงบการเงินรวมของบริษัทฯ ตั้งแต่ปี
2541โดยสรุปรายงานได้ดังต่อไปนี้

ปี 2547 ผู้สอบบัญชีได้แสดงความเห็นอย่างไม่มีเงื่อนไขต่องบการเงิน ซึ่งผู้บริหารของบริษัทฯ
เป็นผู้รับผิดชอบต่อความถูกต้องและครบถ้วนของข้อมูลในงบการเงิน
ทั้งนี้มิได้ตวจสอบงบการเงินของกิจการร่วมค้า
เนื่องจากงบการเงินของกิจการร่วมค้าได้ตรวจสอบโดยผู้ตรวจสอบบัญชีอื่นของกิจการร่วมค้า
โดยผู้ตรวจสอบบัญชีได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
รวมถึงการใช้วิธีการทดสอบหลักฐานประกอบรายการทั้งที่เป็นจำนวนเงิน
และการเปิดเผยข้อมูลในงบการเงิน การประเมินความเหมาะสมของหลักการบัญชีที่บริษัทฯ
ใช้และประมาณการเกี่ยวกับรายการทางการเงินที่เป็นสาระสำคัญ
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม

ปี 2546
ผู้สอบบัญชีได้แสดงความเห็นอย่างไม่มีเงื่อนไขต่องบการเงินโดยตั้งข้อสังเกตไว้ว่าในระหว่างปี
2546 บริษัทฯ ได้ดำเนินการตามแผนฟื้นฟูกิจการ
ซึ่งได้รับความเห็นชอบจากศาลล้มละลายกลางเมื่อวันที่ 2 พฤษภาคม 2546
โดยแผนการปรับโครงสร้างทุน
การปรับโครงสร้างของกลุ่มบริษัทและการปรับโครงสร้างหนี้ในส่วนที่สำคัญได้ดำเนินการเสร็จสิ้นแล้ว
นอกจากนี้ บริษัทฯ
ได้พิจารณาตั้งสำรองสำหรับผลขาดทุนที่อาจเกิดขึ้นจากภาระค้ำประกันและหนี้สินอื่นไว้แล้วในบัญชี
โดยประมาณจากมูลหนี้สูงสุดที่เจ้าหนี้ยื่นขอรับชำระหนี้ตามแผนฟื้นฟูกิจการของบริษัทฯ
ฝ่ายบริหารของบริษัทฯ เชื่อมั่นว่าบริษัทฯ
จะสามารถดำเนินการตามแผนฟื้นฟูกิจการในส่วนที่เหลือให้สำเร็จลุล่วงและขอออกจากแผนได้ในระยะเวลาอันใกล้

ปี 2545 ผู้สอบบัญชีไม่สามารถแสดงความเห็นต่องบการเงินฯ เนื่องจากเหตุการณ์ต่อไปนี้

1. มีการเรียกให้บริษัทฯ ชำระหนี้เงินกู้และภาระค้ำประกันแทนบริษัทย่อย ที่บริษัทฯ
เป็นผู้ค้ำประกันในฐานะบริษัทใหญ่ จำนวนรวม 1,429 ล้านบาท
ซึ่งภายใต้สถานการณ์และฐานะทางการเงินในขณะนั้นบริษัทฯ
มียอดขาดทุนสะสมเป็นจำนวนมากและมียอดขาดทุนเกินทุน ฝ่ายบริหารของบริษัทฯ เห็นว่าบริษัทฯ
ไม่อยู่ในฐานะที่จะชำระหนี้ได้ จึงได้ยื่นขอฟื้นฟูกิจการต่อศาลล้มละลายกลางเมื่อวันที่ 31 พฤษภาคม
2545 และศาลฯ ได้มีคำสั่งให้ฟื้นฟูกิจการของบริษัทฯ โดยมี บริษัท ซี เอ็น แอดไวซอรี่ จำกัด
เป็นผู้จัดทำแผน เมื่อวันที่ 8 กรกฎาคม 2545

บริษัทฯ ได้ยื่นแผนฟื้นฟูกิจการเพื่อเสนอต่อบริษัทเจ้าหนี้ เมื่อวันที่ 15 มกราคม 2546
แผนดังกล่าวได้รับการอนุมัติโดยเจ้าหนี้การค้าและสถาบันการเงินส่วนใหญ่เมื่อวันที่ 18 กุมภาพันธ์
2546 การที่บริษัทฯ จะสามารถดำเนินธุรกิจต่อเนื่องได้ขึ้นอยู่กับผลการดำเนินงานในอนาคต
และความสำเร็จในการปฏิบัติตามแผนฟื้นฟูกิจการของบริษัทฯ

2.  การตั้งสำรองเผื่อผลขาดทุนในบัญชีสำหรับการะค้ำประกันของบริษัทฯ ที่มีต่อบริษัทย่อย
    แห่งหนึ่งในประเทศอังกฤษที่ได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
    17 พฤศจิกายน 2543 ที่อาจต้องมีการตั้งเพิ่มและอาจมีจำนวนที่เป็นสาระสำคัญ

3.
ผลต่างจากการบันทึกอัตราดอกเบี้ยในอัตราปกติสำหรับการหยุดจ่ายชำระคืนเงินกู้ยืมและดอกเบี้ยแก่ธนาคารและผู้ถือหุ้นกู้
โดยมิได้ปรับเป็นอัตราดอกเบี้ยผิดนัดชำระหนี้
ดอกเบี้ยค้างจ่ายตามบัญชีของบริษัทฯและบริษัทย่อยอาจมีจำนวนแตกต่างจากการคำนวณของผู้ให้กู้อย่างเป็นสาระสำคัญ

สรุปฐานะการเงินและผลการดำเนินงาน

- ตามเอกสารแนบ -

-   ตารางสรุปงบการเงินและงบการเงินรวม – เอกสารแนบลำดับที่ 4

-   ตารางแสดงอัตราส่วนทางการเงินที่สำคัญ – เอกสารแนบลำดับที่ 5

คำอธิบายและการวิเคราะห์ฐานะการเงินและผลการดำเนินงานปี 2547 เทียบกับปี 2546

งบการเงินเฉพาะบริษัทและงบการเงินรวม

  สินทรัพย์รวม

  สินทรัพย์รวมเพิ่มขึ้นจากปี 2546 เป็นจำนวน 241 ล้านบาท และ 219 ล้านบาท เทียบเท่า
  11.80 % และ 10.62% ตามลำดับ
  เนื่องจากมูลค่าเงินลงทุนจากธุรกิจการลงทุนในหุ้นของบริษัทย่อย
  ซึ่งบันทึกบัญชีโดยใช้วิธีส่วนได้เสีย เพิ่มขึ้น 176 ล้านบาท

  หนี้สินรวม

  หนี้สินรวมลดลงจากปี 2546 เป็นจำนวน 52 ล้านบาท และ 75 ล้านบาท เทียบเท่า 3.41%
  และ 4.85 % ตามลำดับ เนื่องจากบริษัทฯ
  ได้ดำเนินการชำระหนี้ตามแผนฟื้นฟูกิจการส่วนใหญ่แล้วเสร็จ

ส่วนของผู้ถือหุ้น

ส่วนของผู้ถือหุ้น ณ วันที่ 31 ธันวาคม 2547 เท่ากับ 810 ล้านบาท เพิ่มขึ้นจากปี 2546
เป็นจำนวน 294 ล้านบาท เทียบเท่า 57.28 % เป็นผลมาจากผลประกอบการที่ดีขึ้น

รายได้รวมและกำไรจากการประกอบการ

  รายได้รวมเพิ่มขึ้นจากปี 2546 เป็นจำนวน 216 ล้านบาท และ 288 ล้านบาท เทียบเท่า 5.44
  % และ 7.46 % ตามลำดับ โดยมีกำไรจากการประกอบการเพิ่มขึ้น 66 ล้านบาท และ 67
  ล้านบาท เทียบเท่า 40.24% และ 36.81% ตามลำดับ

ค่าใช้จ่ายในการบริหาร

  ค่าใช้จ่ายในการบริหารลดลงจากปี 2546 จำนวน 16 ล้านบาท และ 21 ล้านบาท เทียบเท่า
  11.11% และ 13.55% ตามลำดับ เนื่องจากการลดลงของค่าใช้จ่ายในการปรับดครงสร้างหนี้
  ประกอบกับบริษัทฯ ได้มีการขายเงินลงทุนในบริษัทย่อยบางบริษัทออกไปตามแผนฟื้นฟูกิจการฯ
  จึงทำให้ค่าใช้จ่ายในการบริหารของบริษัทย่อยลดต่ำลง

ต้นทุนงานก่อสร้าง

  ต้นทุนที่สำคัญในงานก่อสร้างคือ วัตถุดิบ, ผู้รับเหมาช่วงและค่าแรง
  ซึ่งต้นทุนดังกล่าวขึ้นอยู่กับสภาวะการตลาด จึงทำให้เกิดการผันผวน สำหรับต้นทุนของบริษัทฯ ในปี
  2547 เท่ากับ 3,728 ล้านบาท และ 3,847 ล้านบาท เพิ่มขึ้นจากปี 2546 จำนวน 597
  ล้านบาท และ 696 ล้านบาท ตามลำดับ ซึ่งสืบเนื่องจากการที่บริษัทฯ ได้รับงานก่อสร้างเพิ่มขึ้น

ดอกเบี้ยจ่าย

  ดอกเบี้ยจ่ายลดลงจากปี 2546 จำนวน 18 ล้านบาท หรือ 94.74%
  ทั้งงบการเงินเฉพาะและงบการเงินรวม ทั้งนี้เนื่องจากบริษัทฯ ได้ชำระหนี้ตามแผนฟื้นฟูกิจการ
  ทำให้บริษัทฯ สามารถลดภาระดอกเบี้ยที่เกิดจากเงินกู้ยืมระยะสั้นลง

ภาษีเงินได้นิติบุคคลธรรมดาสำหรับงวด

  ภาษีเงินได้นิติบุคคลในงบการเงินรวมสำหรับปี 2547 เพิ่มขึ้นจากปี 2546 จำนวน 0.296
  ล้านบาท หรือ 23.95% เนื่องจากมีกำไรเพิ่มขึ้นจากบริษัทย่อยและบริษัทร่วมค้า

ผลการดำเนินงานของหน่วยงานที่เลิกดำเนินธุรกิจ

  ผลการดำเนินงานของหน่วยงานที่เลิกดำเนินธุรกิจในงบการเงินรวมปี 2547 มียอดเพิ่มขึ้นจากปี
  2546 จำนวน 78 ล้านบาท หรือ เพิ่มขึ้น 84.78%
  ทั้งนี้เนื่องจากบริษัทย่อยได้ขายโครงการของเงินลงทุนในบริษัทย่อยได้ในราคาที่สูงกว่ามูลค่าตามบัญชี

กำไร (ขาดทุน) สุทธิ

  ในปี 2547 บริษัทฯ มีกำไรสุทธิเพิ่มขึ้นจำนวน 309 ล้านบาท ลดลงจากปี 2546 เป็นจำนวน
  894 ล้านบาท ทั้งนี้เป็นผลมาจากในปี 2546 บริษัทฯ
  ได้รับรู้กำไรจากการปรับโครงสร้างหนี้เป็นจำนวนเงิน 833 ล้านบาท

ค่าตอบแทนของผู้สอบบัญชี

1. ค่าตอบแทนจากการสอบบัญชี (audit fee)

บริษัทและบริษัทย่อยจ่าย ค่าตอบแทนการสอบบัญชี ให้แก่

-   ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 1,940,000 บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
    ในรอบปีบัญชีที่ผ่านมามีจำนวนเงินรวม - บาท

2. ค่าบริการอื่น (non-audit fee)

บริษัทและบริษัทย่อยจ่าย ค่าตอบแทนของงานบริการอื่น ซึ่งได้แก่ การให้บริการด้านกฎหมายและภาษี
ให้แก่

-   ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม -
    บาทและจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
    มีจำนวนเงินรวม - บาท

-   สำนักงานสอบบัญชีที่ผู้สอบบัญชีสังกัด บุคคลหรือกิจการที่เกี่ยวข้องกับผู้สอบบัญชีและ
    สำนักงานสอบบัญชีดังกล่าว ในรอบปีบัญชีที่ผ่านมามีจำนวนเงินรวม 63,450
    บาทและจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
    มีจำนวนเงินรวม 143,450 บาท